Arne M. Sølvberg

**Arne M. Sølvberg** () er ein prisløna norsk folkemusikar, folkedansar og sauebonde frå Stryn i Nordfjord. Han spelar både vanleg fele, hardingfele og fleire typar fløyter. Dessutan er han ein god historieforteljar.

## Biografi
Arne M. Sølvberg voks opp i Stryn. Han gjekk Norges Idrettshøgskule som militær elev og gjorde deretter teneste som idrettsoffiser i Luftforsvaret i åtte år. I 1979 reiste han heim til Stryn og overtok farsgarden på Fjelli, der han har drive med sau. Han har vore involvert i *Spelemannslaget Fjelljom* frå Stryn sidan starten, og musikalsk leiar frå 1979. Sølvberg har hatt Statens kunsnarstipend i to periodar på til saman 5 år. Frå 1989 til 1993 var han tilsett i Sogn og Fjordane fylkeskommune si fylkesmusikarordning. Han har teke grunnfag i folkedans ved NTNU. Sølvberg har både vore med på å gje ut fleire folkemusikkplater, og slåttar og melodiar han har komponert har vorte spelt inn av andre artistar. 

Arne M. Sølvberg fekk i oppdrag frå Landslaget for spelemenn og Noregs Ungdomslag å komponera ein melodi til kong Olav V sin 80-årsdag, den 2. juli 1983. Melodien fekk tittelen *Kongeslåtten* og vart framført på den store dagen utanfor slottet med 150 spelemenn.

Sølvberg har gjeve feleundervising ved Ole Bull Akademiet på Voss, og vore sensor i eksamen både her og ved Norges musikkhøgskole i Oslo. I tillegg har han gjeve timar ved Stryn kulturskule. Vidare har han sete i styret for Landslaget for spelemenn og frå 2004 til 2007 var han leiar for Rådet for folkemusikk og folkedans. I 1979 sleppte Arne M. Sølvberg si fyrste soloplate, *Folkelege takter frå Nordfjord*, utgjeve på EMI NORSK A/S (innspelt i 1976).

## Prisar og utmerkingar
* I 2021 fekk han Prisen for folkemusikk og folkedans  saman med kona Asbjørg 
* I 2013 fekk han Hilmar Alexandersen musikkpris
* I 2012 vart han utnemnd til heidersmedlem i FolkOrg.
* 4. desember 2010 vart han tildelt Kongens fortenestmedalje i sølv, overrakt av dåverande ordførar i Stryn, Nils Støyva.
* I 2006 fekk kan Folkemusikkprisen for Sogn og Fjordane frå Sogn og Fjordane Folkemusikklag. 
* I 2004 vann han Landskappleiken i folkedans, saman med kona Asbjørg.
* I 2000 fekk han Sogn og Fjordane ungdomslag sin ærespris. 
* I 1996 vann han Spellemannprisen 1996 i klassa *Folkemusikk/ Gammaldans* for plata *Nordfjordslåttar*.
* I 1994 fekk han Stryn kommune sin kulturpris.
* I 1990 vart han nominert til Spellemannprisen 1990 for plata *Syngjande strenger* saman med gitaristen Øyvind Lyslo.
* I 1989 vann han Landskappleiken på vanleg fele. 
* Han er kvalifisert til klasse A på både vanleg fele, hardingfele og dans i Kappleiksystemet.

## Diskografi
* *Ny glød* (soloutgjeving) (Lærdal Musikkproduksjon, 2013)
* *Korri korri* (Spelemannslaget Fjelljom 2012)
* *Ved Jakupsteinen* (Arne M. Sølvberg og Kjell Plassen) (Norild 2010)
* *Kveik* (soloutgjeving) (eiga utgjeving, 2005)
* *Laget for folkemusikk*, div. artistar (ta:lik, 2003)
* *Blomsten i Stryn* (Bolstadensemblet m. fl.) (Heilo 2000)
* *Høgdepunkt, Førde internasjonale folkemusikkfestival 1990 – 1999* (Heilo 1999)
* *Song og spel i Stryn* (Spelemannslaget Fjelljom 1997)
* *Nordfjordslåttar - I tradisjon etter [[Jon Rosenlid]] og [[Samuel Bergset]]* (Grappa Musikkforlag, 1996)
* *Syngande strenger* (med Øyvind Lyslo) (Heilo, 1990)
* *Folkelege takter frå Nordfjord* (soloutgjeving) (EMI NORSK A/S 1979)
* *Hei hopp og dans* (Arne Knapperholens kvartett med Arne Sølvberg) (Euronett 1975)

## Kjelder

* Lydopptak av Arne M. Sølvberg kan du høyre her. Opptaka er gjort av Fylkesarkivet i Sogn og Fjordane, musikkavdelinga.
* Stryn Kommune, 06.12.10: Arne M. Sølvberg er tildelt Kongens Fortenestemedalje i sølv. Av Nils Støyva